Wilde perde deur weerlig doodgeslaanArgieffoto. Vyf wilde perde is dood nadat hulle oor die naweek tydens ŉ donderstorm in Mpumalanga deur weerlig doodgeslaan is. Die voorval het Saterdag naby Kaapsehoop plaasgevind, berig Beeld. Reinette van Niekerk, ŉ lid van die Kaapsehoop-perdefonds, het aan die koerant gesê ŉ trop van nege wilde perde het tydens die donderstorm skuiling onder ŉ boom gesoek. Van Niekerk en haar man het in ŉ gastehuis tuisgegaan toe die voorval plaasgevind het. Die paartjie het die storm sien aankom en wou hul voertuig, wat buite parkeer was, na ŉ motorhuis skuif. Volgens Van Niekerk was hulle nog in hul voertuig toe hulle ŉ harde slag gehoor het. Hulle het gaan ondersoek instel en vyf perde onder die boom sien lê. Die ander vier perde het weggehardloop. – Sapa